b'\n_START_ARTICLE_\nTourettov sindrom\n_START_SECTION_\nVzroki\n_START_PARAGRAPH_\nPri nastanku TS pomembno vlogo igra genetika, prav tako pa na izra\xc5\xbeanje vpliva tudi okolje. Dedovanje naj bi ustrezalo avtosomno dominantnem vzorcu z variabilno penetranco. _NEWLINE_Natan\xc4\x8dnih vzrokov za nastanek TS zaenkrat \xc5\xa1e ne poznamo, raziskave pa ka\xc5\xbeejo na nenormalnosti v dolo\xc4\x8denih delih mo\xc5\xbeganov in sicer v podro\xc4\x8dju bazalnih ganglijev in \xc4\x8delnega re\xc5\xbenja velikih mo\xc5\xbeganov. Prav tako so lahko vzrok bolezni  povezave med temi podro\xc4\x8dji in odstopanja v ravni nevrotransmiterjev (omenjajo se serotonin, noradrenalin in dopamin), ki so odgovorni za  komunikacijo med temi nevroni. Sama klini\xc4\x8dna slika bolezni je lahko precej kompleksna, zato lahko pri\xc4\x8dakujemo, da bodo kompleksni tudi vzroki za njen nastanek.\n_START_SECTION_\nEpidemiologija\n_START_PARAGRAPH_\nBolezen se navadno pojavi pri populaciji mlaj\xc5\xa1i od 18 let._NEWLINE_Prevalenca TS je vi\xc5\xa1ja pri otrocih kot pri odraslih, kar je posledica zmanj\xc5\xa1anja intenzivnosti simptomov s staranjem s tem pa upad \xc5\xa1tevila diagnosticiranih primerov._NEWLINE_Bolezen ne prizana\xc5\xa1a nobeni rasni, etni\xc4\x8dni ali socialni skupini, vendar je \xc5\xa1tirikrat pogostej\xc5\xa1a pri mo\xc5\xa1kih kot pri \xc5\xbeenskah._NEWLINE_Rezultati raziskav so razli\xc4\x8dni in se razlikujejo predvsem glede na izbrano starostno skupino, spol, populacijo in uporabljene diagnosti\xc4\x8dne postopke. Ocenjena prevalenca v splo\xc5\xa1ni populaciji je okoli 1% pri otrocih od 5 do 18 let pa so raziskave pokazale gibanje okoli 0.4% do 3.8%._NEWLINE_Te\xc5\xbeave pri prou\xc4\x8devanju pojavljanja bolezni povzro\xc4\x8da tudi dejstvo, da je bolezen te\xc5\xbeko odkriti saj se je oboleli v za\xc4\x8detku najve\xc4\x8dkrat ne zaveda. Tako breme prepoznave najve\xc4\x8dkrat pade na u\xc4\x8ditelje in star\xc5\xa1e, ki pa s simptomi navadno niso seznanjeni. TS pogosto spremljajo tudi druge nevropsihiatri\xc4\x8dne bolezni, ki lahko prikrijejo pravo te\xc5\xbeavo.\n_START_SECTION_\nSimptomi\n_START_PARAGRAPH_\nNajprepoznavnej\xc5\xa1e zna\xc4\x8dilnosti TS so motori\xc4\x8dni in vokalni tiki._NEWLINE_Tiki so nenadni, neritmi\xc4\x8dni, ponavljajo\xc4\x8di se gibi dolo\xc4\x8dene skupine mi\xc5\xa1ic in jih glede na zapletenost delimo na enostavne in kompleksne. Primer enostavnega motori\xc4\x8dnega tika je na primer me\xc5\xbeikanje, primer enostavnega vokalnega pa smrkanje. Kompleksni tiki lahko obsegajo dotikanje delov telesa, dotikanje predmetov, ponavljanje sli\xc5\xa1anih stavkov, preklinjanje. _NEWLINE_Tiki se pogosteje pojavljajo ko je oseba nervozna, navdu\xc5\xa1ena ali pod pritiskom. Zmanj\xc5\xa1anje intenzivnosti tikov dose\xc5\xbeemo z mirnostjo in z opravili, ki zahtevajo osredoto\xc4\x8denost. Tiki se pojavljajo tudi med spanjem, vendar niso tako izra\xc5\xbeeni._NEWLINE_Pojavljanje tikov v otro\xc5\xa1tvu \xc5\xa1e ne pomeni diagnoze TS, saj ima tike v tem obdobju kar 20% otrok.  _NEWLINE_Za diagnozo TS je potreben pojav ve\xc4\x8d motori\xc4\x8dnih tikov in vsaj enega vokalnega tika v obdobju enega leta, ob tem pa oseba brez tikov ne sme biti ve\xc4\x8d kot 3 mesece._NEWLINE_Diagnozo TS lahko spremljata tudi obsesivno kompulzivna motnja in hiperkineti\xc4\x8dna motnja (v nadaljevanju ADHD).\n_START_SECTION_\nZdravljenje\n_START_PARAGRAPH_\nTS ne poznamo zdravila. Zdravi se tike in komorbidnosti, ki ovirajo normalno delovanje \xc4\x8dloveka.\n_START_SECTION_\nPsihiatri\xc4\x8dno zdravljenje\n_START_PARAGRAPH_\nPodporne terapije kot so vedenjska terapija in psihoterapija nudijo la\xc5\xbeje shajanje z boleznijo v vsakdanjem \xc5\xbeivljenju, vendar pa ne odpravijo tikov._NEWLINE_Psihoterapijo se uporablja za spremljajo\xc4\x8de motnje kot so ADHD, obsesije, depresijo in anksioznost._NEWLINE_Vedenjska terapija lahko slu\xc5\xbei za la\xc5\xbeje obvladovanje tikov in prepoznavanje zgodnjih znakov (neprijetne zaznave, ki se pojavijo pred tikom). Bolnik se nau\xc4\x8di reagirati na zgodnje znake s hotnimi gibi, ki lahko zavrejo tik.\n_START_SECTION_\nPrognoza\n_START_PARAGRAPH_\nPri\xc4\x8dakovana \xc5\xbeivljenjska doba je enaka kot pri povpre\xc4\x8dni populaciji. Prav tako TS ne vpliva na intelektualne zmo\xc5\xbenosti. Pri ve\xc4\x8dini bolnikov se stanje celo izbolj\xc5\xa1a samo po sebi v poznih najstni\xc5\xa1kih letih in za\xc4\x8detku dvajsetih. Popravi se lahko do te mere, da vsi simptomi izzvenijo. Pri drugih pa se z leti lahko simptomi zmanj\xc5\xa1ujejo, vseeno pa so lahko prisotne komorbidne motnje kot so: ADHD, OKM, depresija, generalizirana anksioznost, pani\xc4\x8dni napadi in menjavanje razpolo\xc5\xbeenja. Te pa z leti same po sebi navadno ne izzvenijo.\n_START_SECTION_\nDru\xc5\xbeba in kultura\n_START_PARAGRAPH_\nZaradi nenavadnosti je TS kljub redkosti mo\xc4\x8d najti v nekaterih filmih.\n_START_SECTION_\nZnane osebnosti s TS\n_START_PARAGRAPH_\nTim Howard, vratar pri Everton F.C._NEWLINE__NEWLINE_Andr\xc3\xa9 Malraux, francoski minister za kulturo_NEWLINE__NEWLINE_Mahmoud Abdul-Rauf (prej znan kot Chris Jackson), biv\xc5\xa1i igralec NBA\n_START_SECTION_\nPojavljanje TS v filmih\n_START_PARAGRAPH_\nWhat Makes Me Tic? (2013) dokumentarni film o TS_NEWLINE__NEWLINE_Front of the Class (2008)_NEWLINE__NEWLINE_Harvie Krumpet (2003) kratek animiran film'